РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/277-14

3. октобар 2014. године

Б е о г р а д

 З А П И С Н И К

ДВАНАЕСТЕ СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 2. ОКТОБРА 2014. ГОДИНЕ

Седница је почела у 11,15 часова.

Седници је председавао Маријан Ристичевић, председник Одбора.

Седници су присуствовали чланови Одбора:Зоран Антић, Миодраг Николић, Жарко Богатиновић, Милија Милетић, Ђорђе Стојшић, Марјана Мараш, Милан Кораћ, Арпад Фремонд, као и Младен Лукић, Драган Јовановић, Слободан Перић, Надица Николић Танасијевић, заменици чланова Одбора.

Седници нису присуствовали чланови Одбора: Јасмина Обрадовић, Верољуб Матић, Горан Ћирић, Јован Марковић, Душан Петровић, Сабина Даздаревић.

Поред чланова Одбора седници су присуствовали: представници Министарства пољопривреде и заштите животне средине: Зоран Рајић, државни секретар, Биљана Ранђеловић, Сектор за међународну сарадњу, Божидарка Бановић, Сектор аграрне политике, Синиша Котур, Управа за ветерину; Милорад Добрић, главни уредник ревије „Село“, као и представници средстава јавног информисања.

Већином гласова усвојен је следећи

 Д н е в н и р е д

1. Разматрање Предлога закона о потврђивању Протокола уз Споразум о стабилизацији и придруживању између Републике Србије, са једне стране и Европских заједница и њихових држава чланица, са друге стране, којим се узима у обзир приступање Републике Хрватске Европској Унији (број 011-3042/14 од 26. септембра 2014. године)
2. Разматрање Предлога закона о потврђивању Споразума између Владе Републике Србије и Савета министара Републике Албаније о ветеринарској сарадњи (број 323-2746/14 од 27. августа 2014.године)
3. Разно

Прва тачка дневног реда **- Разматрање Предлога закона о потврђивању Протокола уз Споразум о стабилизацији и придруживању између Републике Србије, са једне стране и Европских заједница и њихових држава чланица, са друге стране, којим се узима у обзир приступање Републике Хрватске Европској Унији (број 011-3042/14 од 26. септембра 2014. године)**

У уводним напоменама, Божидарка Бановић, је истакла да ступањем у чланство ЕУ, Република Хрватска је напустила режим трговине који је регулисан ЦЕФТА Споразумом, па се трговина између Републике Хрватске и Републике Србије од 1. јула 2013. године одвија према одредбама Споразума о стабилизацији и придруживању закљученог између Републике Србије и ЕУ (ССП).

Европска унија је, у складу са чланом 39. став 3. ССП и, током 2012. године иницирала отпочињање преговора o Протоколу поводом приступања Републике Хрватске нашем ССП-у. Преговори и потписивање протокола je уобичајенa пракса која се примењује након сваког проширења ЕУ.

Европска комисија је у септембру 2012. године добила мандат од Савета министара ЕУ за прилагођавање свих споразума ЕУ са трећим земљама због приступања Хрватске, са циљем да се концесије из ССП прилагоде концесијама које су важиле у ЦЕФТА Споразуму. Европска комисија је почетком новембра 2012. године доставила листу пољопривредних производа који би били основа за преговоре. Предложена је методологија за преговоре према којој би биле одобрене преференцијалне квоте за увоз из ЕУ за тарифне ознаке за које је Хрватска према ЦЕФТА Споразуму имала повољнији третман у односу на садашњи третман тих производа према ССП. Висина квоте се утврђује према просечној количини увезеној у Републику Србију из Републике Хрватске у референтном периоду (2009-2011). С друге стране, за производе које Република Србија према ССП извози у режиму бесцаринских или преференцијалних квота одобрава се повећање у сразмери њиховог просечног извоза у Хрватску у референтном периоду (2009-2011).

После уводних напомена Божидарке Бановић о важности усвајања Предлога закона о потврђивању Протокола уз Споразум о стабилизацији и придруживању између Републике Србије, са једне стране и Европских заједница и њихових држава чланица, са друге стране, којим се узима у обзир приступање Републике Хрватске Европској Унији, Одбор је већином гласова (9 за), а на основу члана 156. став 3. Пословника Народне скупштине закључио да поднесе Народној скупштини следећи

И З В Е Ш Т А Ј

Одбор је, у складу са чл. 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Протокола уз Споразум о стабилизацији и придруживању између Републике Србије, са једне стране и Европских заједница и њихових држава чланица, са друге стране, којим се узима у обзир приступање Републике Хрватске Европској Унији.

За известиоца Одбора на седници Народне скупштине одређен је Маријан Ристичевић, председник Одбора.

Друга тачка дневног реда – **Разматрање Предлога закона о потврђивању Споразума између Владе Републике Србије и Савета министара Републике Албаније о ветеринарској сарадњи (број 323-2746/14 од 27. августа 2014.године)**

У уводним напоменама, Синиша Котур је истакао, да је Влада Закључком од 26. априла 2012. године утврдила Основу за закључивање Споразума између Владе Републике Србије и Савета министара Републике Албаније о ветеринарској сарадњи и овластила Душана Петровића, министра пољопривреде, трговине, шумарства и водопривреде да, у име Владе потпише Споразум. Министар пољопривреде, трговине, шумарства и водопривреде Душан Петровић и министар пољопривреде, хране и заштите потрошача Републике Албаније Генц Рули потписали су наведени споразум у Београду, 27. априла 2012. године.

Овим споразумом уређују се питања од значаја за сарадњу у области ветеринарства, као што су: увоз и провоз животиња и производа животињског порекла, размена образаца (сертификата) за потребе увоза и превоза производа животињског порекла, размена образаца Међународних ветеринарских потврда (сертификата) и узајамно обавештавање о њиховим изменама и допунама; узајамно обавештавање о ветеринарско-санитарним условима за увоз и провоз пошиљака; размена извештаја о појави, стању и кретању заразних болести животиња; размењивање прописа и стручних публикација које се односе на области ветеринарства; унапређивање сарадње научних и стручних институција у области здравствене заштите животиња и ветеринарског јавног здравства, као и сарадње дијагностичких и аналитичких лабораторија; узајамна помоћ у производњи и набавци потребних средстава за сузбијање болести и лечење животиња; сарадња ветеринарских служби, укључујући и размене ветеринарских стручњака, ради упознавања организације и деловања ветеринарских служби две земље, стања извозних објеката и здравственог стања животиња; међусобно обавештавање у случају када пошиљка не задовољава ветеринарско-санитарне услове из уверења које га прати; услови за ограничење или забрану увоза и провоза пошиљака животиња; решавање спорних питања; надлежни органи за спровођење Споразума.

После уводних напомена Синише Котура о важности усвајања Предлога закона о потврђивању Споразума између Владе Републике Србије и Савета министара Републике Албаније о ветеринарској сарадњи, Одбор је већином гласова (11 за), а на основу члана 156. став 3. Пословника Народне скупштине закључио да поднесе Народној скупштини следећи

 И З В Е Ш Т А Ј

Одбор је, у складу са чл. 155. став 2. Пословника Народне скупштине, одлучио да предложи Народној скупштини да прихвати Предлога закона о потврђивању Споразума између Владе Републике Србије и Савета министара Републике Албаније о ветеринарској сарадњи.

 За известиоца Одбора на седници Народне скупштине одређен је Маријан Ристичевић, председник Одбора.

У дискусији су учествовали народни посланици: Маријан Ристичевић, Милија Милетић, Драган Јовановић, Милан Кораћ, Миодраг Николић.

Трећа тачка дневног реда - **Разно**

У уводним напоменама, Маријан Ристичевић је упознао чланове Одбора са одговором Министарства пољопривреде и заштите животне средине, а у вези са приватизацијом ветеринарских станица Бујановац, Лебане и Босилеград. Министарство је донело одлуку да се поменуте ветеринарске станице не приватизују. Након краће дискусије, Одбор је на основу члана 56. став 1, алинеја 3, већином гласова донео:

 З А К Љ У Ч А К

1. Одбор у вези Одлуке о увозу цигарета из Европске уније по преференцијалној стопи предлаже да се одобрена квота од 1600 тона + 20 тона цигарета распореди праведно свим учесницима у производњи и промету дувана из држава чланица ЕУ и стим у вези похваљујемо напоре Владе Србије, с обзиром да се та квота не односи само на једну земљу и једногизвозника или увозника.
2. Одбор подржава напоре Министарства пољопривреде, Управе за ветерину, и осталих служби, да се произвођачима меса и других производа омогући и дозволи извоз у Русију и обнове извозне дозволе у Русију онима којима су привремено суспендоване.
3. Одбор предлаже Министарству пољопривреде и Влади да поведе преговоре о могућностима пролонгирања дугова пољопривредних произвођача према банкама и лизинг кућама на угроженим подручјима.
4. Одбор предлаже да се одржи састанак са представницима Компензационог фонда у присуству представника Министарства пољопривреде , у вези отклањања проблема пословања јавних складишта и Компензационог фонда.
5. Одбор препоручује да се ради обнове сточарства развијају репродуктивни центри и производи и увози приплодни материјал, те да се развија сточарство, а да највећи допринос на такав начин дају индивидуална пољопривредна газдинства и тиме у потпуности обнови сточарсво у Србији.
6. Одбор препоручује Влади, Министарству пољопривреде и другим надлежним министарствима, да се образују мешовите задружене инспекцијске службе, које ће дежурати 24 часа и које ће се бавити спречавањем шверца у унутрашњој и спољној трговини, санитарним, фитосанитарним, ветеринарским и финансијсим прекршајима.
7. Одбор обавештава Владу и Министарство пољопривреде да ћемо у наредном периоду расправљати о проблему кафилерија.
8. Одбор препоручује Влади и Министарству пољопривреде да сеизврше кадровске промене у Управи за ветерину.
9. Одбор се слаже са иницијативом Милорада Добрића, главног уредника ревије „Село“, да се подржи фондација „Домаћин Србије“.

У дискусији су учествовали народни посланици: Маријан Ристичевић, Милан Кораћ, Драган Јовановић, Миодраг Николић, Милија Милетић.

Пошто других питања и предлога није било, седница је закључена у 13,25 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Вељко Рацковић Маријан Ристичевић